गाबोन फुंनि 8 रिंगानिफ्राय आसाम बिधान सभानि बिसायख’थिनि फिथायखौ साननाया जागायगोन । बेलासे 3 रिंगानि सिगां गासै बियाबनि फिथायफोरखौ मोनजोबगोन होननानै मिजिंगथिनो हायो । बे फिथायखौ लानानै बिजाथिफोर आरो मददगिरिफोरनि बिखायाव दुब-दुब, दाब-दाब माय सौनाय बादि जानायखौ रावबो नङा बुंनो हाया। मानोना गाव एबा गावसोरनि मदद होनाय बिजाथिया देरहागोन ना जेनगोन। बेखौ लानानै दै गांहाब, ओंखाम उखैहाब जालायनाय बादि जानांदों। जियानो जाया मानो गाबोननि भट साननायाव माबेबा राजखान्थि दोलोआ सोरखार दानो हानाय बादि गोबां मासि मोनगोन आरो सोरखार दागोन बे रोखा। नाथाय बे गोदान सोरखार दागोन सोरखारा गोबां गाज्रि थासारिनि मोगा-मोगि जागोनखौ नुहुरो । हादरसा सोरखार दानानैनो हादरसाखौ सामलायनायाव गोबां गोब्राब थासारियाव मोगा-मोगि जागोनखौ रोखा नुहुरो। दा हादरसायाव कर’ना जिउसानि नैथि सनदेरनायनि थाखाय हादरसानि सावस्रि खोन्दोआ लोरबां जानानै थानायनि थाखाय रांखावरिनि हालोदा बारा मोजां नङा। बिनि गेजेरावनो गावनि जिउखौ दैदेनलांनो देवना बारग्रा मेट्रिक, हायारसेकेन्दारी आरो आरिमु जालियानि जोबथा आनजादफोरखौ लानानै माखासे सोलोंथायफोरा थाद’नो गोनां जादों। जायनि जाहोनाव आनदायनाय बादि थासारिनि गेजेराव गोदान सोरखारा समायखिरा लानो नांगोन। दासान्दै बिजेपि दैदेननाय हादरसा सोरखारा बिधान सभा बिसायख’थिखौ नोजोर होनानै दिहुनथाय,खामानि सोरजिनायनि उल्थायै बेनिफिसारिबोल’ सोरजिनानै गोबां बिथांखि आजावनायनि थाखाय हादरसानि रांखान्थिया गोख्रों जानायनि बदल लोरबां जानाय बादिसो नुयो। जायनि थाखाय गोहोखौ आवग्रिनानै लानानैनो बिथांखिफोरनि लानथ्रियारि रैखा खालामनो हायाबालानो गोब्राब थासारियाव गोग्लैनो हागौ गोदान सोरखारा। गोहो आवग्रिनायनि थाखाय लामा-दालां बानायजों लोगोसे मोब्लिब मासुल रेहाय होनाय, अरुण’दय बिथांखियाव नोगोद रां होनाय, आदार रैखाथि आयेननि बेन्दोङाव थाम रां बेसेननि मायरं बेसेन लायाजासे जगायनाय, हायारसेकेन्दारी आनजादाव मोजां फिथाइ मोननाय फरायसुलिफोरनो स्कुटी राननायफोरखौ हादरसा सोरखारा आजावनाय बिसायख’थि मोखां बिथांखिनि थाखाय हादरसानि रांबाख्रिया लांदां जानाय बादि जादों ! सिगांनि लकडाउन समाव हादरसा सोरखारा रेभिनिउ बोखांनायनि आद्राखौ सुफुंनो पेट्र’ल-डिजलजों लोगोसे जौ बिलाथिनि सायाव उफ्रा टेक्स लानानै हादरसानि 5 लाखसो मावफारियाफोरजों लोगोसे पेन्सनारफोरनो रिगुलार बेथन आरो पेन्सन होबोनो हादोंमोन होननानै मिथिनाय जादों। बिसायख’थियाव देरहानायनि नोजोराव रायजोफोरखौ एसे रिलेक्स होनो थांनानै रांखावरियारि थासारिखौ फोलोमनो लानाय उफ्रा टेक्स हादरसा सोरखारा बोखांनानै लादों होननानै खौरां मोन्दों। गोदान सोरखारा गोहो आवग्रिनानै लानानैनो 23 रोजानिफ्राय 25 रोजा कौटि रांनि थफ्लाखौ रुजुमनानै लानांगोन बादिखौ नुहुरो। जायनि थाखाय गाबोन बिसायख’थिनि फिथाइ फोसावनायनि उनाव गोहोयाव फैनो गोनां गोदान सोरखारा हादरसाखौ सामलायनो थांनायाव आन्दायनाय बादि थासारि जाहैनो हागौ ! बे गोब्राब रांखावरियारि थासारिनि गेजेराव गोहोनि मासियाव ज’नो गोनां हादरसा सोरखारा मावफारियाफोरनो रिगुलार बेथन होनो हागोनना हाया, बेखौ लानानै साननांगौ बाथ्रा जादों। फोरमायनांगोनदि हादरसानि रांखावरियारि थासारिया गाज्रि जानायनि थाखाय 1998-99 मायथायनिफ्राय हादरसा सोरखारा अभार ड्राफटनि मोगा-मोगि जानांबोदोंखौ बयबो मिथिगौ। 2001-02 मायथायाव गोहो आवग्रिनाय सोरखारखौ रिजार्भ बेंका ट्रेजारियाव 312 सानसिम रांनि लेनदेनखौ बन्द खालामनानै दोन्दोंमोन। मानोना बै समाव हादरसानि रांखावयारि घाटिनि अनजिमाया 1448 कौटि रांमोन। गाज्रि रांखावयारि थासारिया 2005-06 मायथायनिफ्राय एसे मोजाङाव फैफिनदोंमोन। बै समाव कर’ना जिउसा बादि हारिमायारि गाज्रि थासारि गैयामोन। दासान्दै कर’ना जिउसानि सनदेरनायजों लोगोसे कभिडजों गाग्लोब जानायनि थाखाय जुजिनो हादरसा सोरखारा मोनाबिलि द’ रिंगानिफ्राय बेफार-फालांगि, उद्यग , दावबायारि जायगा बन्द खालामनानै लाखिनाय थासारिनि थाखाय गोबां टेक्स बोखांनो हानायनिफ्राय खहा जानायखौ गनायनानै लानो गोनां जादों। बिनि अनगायैबो कभिड होबथा भेकसिन बायनाय, केयार सेन्टार, फाहामथाय मिरुफोरखौ नायफिननायजों लोगोसे उफ्रा खरसानि थफ्लाखौ रुजुमनो गोनां जादों होननानै खौरां मोन्दों। गुबुन फारसे कर’ना जिउसानि सनदेरनायखौ होबथानो सोलोंथाइ फसंथानफोर बन्द लाखिनो गोनां जानाय थासारिनि थाखाय सोलोंथायनि इयुननि जेबो सुफुंजाथाव हादरसा सोरखारा होनो हायैखौ नुहुरदों। जायनि थाखाय दा आनजादफोर दोनथ’नायफोरा माब्ला खुंजाफिनगोन बेखौबो बुंनो गोब्राब जादों। सोलोंथाइ बिफाना फोसावनाय एसअ’पि बादियै माब्लासिम सोलोंथाइ फसंथानफोरखौ फिन खुलिफिननो हागोन बिखौबो बुंस’हायै जानानै थानायखौ नुहुरदों। ओजोंहाय हादरसानि रांबाख्रि खंख्ला आरो गुबुन फारसे कर’ना जिउसाया सोमजिहोनाय गाज्रि थासारि । बिदि गुलुं-गुजुं थासारिनि गेजेराव गोदानै फैनो गोनां सोरखारा जागाय जेननायावनो सौथुगोननि मोगा-मोगि जागोनखौ नुहुरो। जियानो जाया मानो फैगोन गोदान सोरखारा हादरसानि गासैबो गाज्रि थासारिखौ सौसिनानै मोजाङै सोरखार सालाय लांनो हाथों बेखौ अबंलाउरीनाव बोर बिबाय।